ምርጫ የኮቪድ- 19 ወረርሽኝ በቁጥጥር ሥር እስኪውል መራዘም እንዳለበት አብን አስታወቀ
 አዲስ አበባ፡- በሀገሪቱ ሊካሄድ ታስቦ የነበረው 6ኛው አገራዊ ምርጫ የኮቪድ- 19 ወረርሽኝ በቁጥጥር ሥር እስኪውል ድረስ መራዘም እንዳለበት የአማራ ብሔራዊ ንቅናቄ (አብን) አስታወቀ።ምርጫው እስኪ ካሄድም አሁን በሥልጣን ላይ ያለው መንግሥት በሥልጣን ሊቆይ እንደሚገባ አመልክተዋል፡፡ የአማራ ብሔራዊ ንቅናቄ (አብን) የህዝብ ግንኙነት ኃላፊ አቶ ጣሂር መሃመድ ለአዲስ ዘመን ጋዜጣ እንደገለፁት፤ ለፍትሐዊ፣ ዴሞክራሲያዊና አሳታፊ ምርጫ በአገሪቱ ውስጥ ያሉ ፖለቲካዊ ሁኔታዎች መስተካከል አለባቸው።በምርጫውም ጉዳይ ህብረተሰቡ ተረጋግቶ እንዲያስብ በቂ ጊዜ ሊሰጠው ይገባል። ‹‹ይህ ሲባል ግን ገዥው ፓርቲ በዚህ ሰበብ ሥልጣኑን ለማራዘም ሲል ምቹ ሁኔታ ይፈጠርለት ማለት አይደለም›› ያሉት አቶ ጣሂር፣ የጋራ አገር ግንባታው ላይ ህዝቦች የሚያነሷቸው ጥያቄዎች መታየት እንደሚገባቸውም አሳስበዋል፡፡ ‹‹መጀመሪያ የወረርሽኙ ሁኔታ ይታወቅ›› ያሉት አቶ ጣሂር፤ ወረርሽኙ ካበቃ በኋላ አስፈላጊውን ጊዜ ወስዶ ውይይት ማድረግ እንደሚገባ ተናግረዋል።አሁን የሚያስፈልገው ሽግግር መንግሥት ሳይሆን የሽግግር ጊዜ ነው።የሽግግር ጊዜውም መንግሥት መር መሆን አለበት ብለዋል ።  የተከሰተውን የኮቪድ-19 ወረርሽኝ፣ ወረርሽኙ እያስከተለ ያለው የኢኮኖሚ ቀውስ እና በአገሪቱ ሉዓላዊነት ላይ ችግር ሊፈጥሩ የሚችሉ ነገሮች በመኖራቸው አገሪቱ አሁን ባለው መንግሥት ልትመራ እንደሚገባ አመልክተዋል ።አሁን ያለው መንግሥት እስከአሁን በመራበት ሁለት ዓመታት ውስጥ ክፍተቶች የነበሩበት ቢሆንም አገሪቱ ካለችበት ችግር አንፃር እስከ ምርጫው መቀጠል እንዳለበትም አስታውቀዋል ።  በሀገሪቱ በቀጣይ ‹‹የሕገ መንግሥት ማሻሻያ መደረግ አለበት›› ያሉት አቶ ጣሂር፤ ሕጋዊ ጉዳዮች ላይ ክርክርና ውይይት መደረግ አለበት፤ በዚህም የሕግ ባለሙያዎች ሊሳተፉ እንደሚገበ ተናግረዋል።በ1999 ዓ.ም የተደረገው የህዝብና ቤት ቆጠራ በአማራ ክልል ውስጥ የተጭበረበረ መሆኑን እንደ አብነት ያነሱት አቶ ጣሂር፤ መመለስ ያለባቸው የህዝብ ጥያቄዎች ስላሉ ከሕገ መንግሥት በተጨማሪ በሌሎች ፖለቲካዊ ጉዳዮች ላይም ከምርጫ በፊት ውይይት መደረግ እንዳለበት አሳስበዋል። አዲስ ዘመን ግንቦት 1/2012ዋለልኝ አየለ